Man lewenslank tronk toe vir moord op polisiemanArgieffoto: SAPD/Facebook Die 50-jarige John London Molefe is Woensdag tot lewenslange tronkstraf gevonnis in die Springs-streekhof vir die moord op ŉ polisiebeampte van die Dunnottar-polisiestasie in Nigel, Gauteng. Dié polisiebeampte is drie jaar gelede raakgeskiet toe Molefe en twee ander verdagtes een aand by die polisiestasie ingebreek het om vuurwapens te buit. Konst. Aaron Vusi Mahlangu wat dié aand aan diens was saam met ŉ ander polisiebeampte, is geskiet en is later in die hospitaal dood. Kol. Katlego Mogale, woordvoerder van die Valke, sê Molefe en sy twee trawante, Mduduzi Jali (49) en Prince Mnisi-Thobe Zondozi (38), het die aand van 8 Junie 2015 op die Dunnottar-polisiestasie toegeslaan om vuurwapens uit die kluis te steel. Hulle wou die vuurwapens steel vir ŉ gewapende rooftog wat hulle in Mpumalanga beplan het. Een van Mahlangu se kollegas was boonop glo ook kop in een mus met die rowers. Mogale sê die drie verdagtes het begin skiet en Mahlangu is in die proses getref. Die ander polisiebeampte het daarin geslaag om ongedeerd van die voorval af te kom. Mahlangu het bly terugskiet totdat die verdagtes gevlug het. Mahlangu is agt keer getref. Hy was langer as twee maande in die hospitaal, waar hy toe later aan sy beserings beswyk het. Mogale sê die Valke het Mpho Matsoso, ŉ 30-jarige polisiebeampte van dieselfde polisiestasie, net ná die voorval in hegtenis geneem. Hy was glo kop in een mus met die verdagtes om die vuurwapens te steel. Matsoso het almal ŉ rat voor die oë gedraai deur hom ná die voorval na die polisiestasie te haas en ŉ saak te open. Die drie verdagtes, Molefe, Jali en Zondozi, is ŉ maand ná die voorval in Kwa-Thema in Ekurhuleni vasgetrek. Die verdagtes het aan die polisie erken dat Matsoso hulle voor die voorval verseker het dat slegs een vrouepolisiebeampte die aand van die voorval by die polisiestasie aan diens sou wees. Matsoso sou glo net buite gepatrolleer het. “Toe die verdagtes die polisiestasie binnestorm, was hulle verslae om konst. Mahlangu en nóg ŉ polisiebeampte daar te vind. Hulle planne is toe in die wiele gery,” sê Mogale.